Y.A.B. DATO’ MENTERI BESAR: Tuan Speaker dan Ahli Dewan Yang Berhormat sekalian, saya ingin membawa satu usul yang berbunyi, bahawasanya Dewan Yang Mulia ini bersetuju dan menyokong Pakej Rangsangan Selangor Prihatin dan Pelan Pemulihan Ekonomi Negeri Selangor demi menghadapi cabaran ekonomi pasca COVID-19. Ahli Yang Berhormat sekalian, pada 11 Mac 2020, Pertubuhan Kesihatan Sedunia ataupun (WHO) telah mengisytiharkan COVID-19 sebagai satu pandemik. Ketika itu kita masih terpinga-pinga, tertanya-tanya apakah kesan sebenar pandemik tersebut ke atas
kehidupan kita semua. Sempadan mula ditutup, pergerakan laut, udara dan darat dihentikan. Aktiviti sosial dan ekonomi sedunia tergendala.
Wabak COVID-19 dikenal pasti pertama kali di negara kita pada 25 Januari 2020. Di bulan Februari, kita hanya mencatatkan 22 kes positif. Pada pertengahan bulan Mac, kes melambung 20 kali ganda kepada 428 kes.
Kes pertama jangkitan COVID-19 di Selangor telah dicatatkan pada 3 Februari 2020 sehingga 12 Julai 2020, Selangor mencatatkan 2008 kes terkumpul. 1884 kes sembuh serta 24 kematian.
Justeru untuk menghalang serta mengawal wabak tersebut, Kerajaan Malaysia telah memperkenalkan Perintah Kawalan Pergerakan pada 18 Mac 2020.
Perniagaan dan perkhidmatan yang ditakrif sebagai tidak mustahak telah diarahkan tutup. Pergerakan antara negeri juga tidak dibenarkan.
Penutupan dan pemberhentian segala aktiviti tersebut memaksa pemilik perniagaan terutamanya perniagaan kecil dan sederhana memberhentikan pekerja-pekerja. Menjelang April, Jabatan Perangkaan Malaysia mencatatkan kadar pengangguran meningkat sebanyak 5 peratus bersamaan dengan 778,800 orang. Kadar ini merupakan kadar tertinggi semenjak tahun 1990, dan negara pula menjangkakan pertumbuhan KDNK tahun hadapan hanya sekitar negatif 0.5 peratus. MIDA iaitu Lembaga Pembangunan Pelaburan Malaysia menjangkakan penguncupan KDNK tahun 2020 akibat pandemik ini dijangkakan adalah sekitar RM38 Bilion sehingga RM102 Bilion.
Sudah tiba masanya untuk kita bersama-sama memikirkan satu pelan pemulihan ekonomi pasca pandemik yang bertujuan menghalang terjadinya “the dislocation of the entire the fabric of Malaysia’s economy.”
Kita bertanggungjawab untuk berusaha keras demi menyemarakkan semula ekonomi negeri kerana Selangor merupakan dengan izin economic reactor ataupun reaktor ekonomi di Malaysia, akan tetapi pandemik ini juga memaksa kita untuk memikir, melihat semula serta mencari penyelesaian terhadap kesenjangan ekonomi dan kesannya terhadap mereka yang berpendapatan rendah, golongan B40, mereka yang mendapat gaji harian dan kepentingan untuk melindungi mereka pada waktu begini.
Mutakhir ini, Jabatan Perangkaan Malaysia merakamkan bahawa terdapat peningkatan kesenjangan pendapatan (income disparity) di mana melalui ukuran Gini Coefficient, jurang antara yang kaya dengan yang berpendapatan rendah semakin melebar sebanyak 0.008 dari 0.399 kepada 0.407. Makanya tidak hairanlah kadar Pendapatan Garis Kemiskinan telah disemak semula dari RM980 kepada RM2,208.
Berdasarkan ukuran terbaharu ini bermaksud jumlah isi rumah yang dikategorikan miskin dianggarkan sebanyak 405,441, suatu peningkatan mendadak dari jumlah tahun 2016 iaitu hanya sekitar 24,700.
Ini semua memerlukan kita untuk bergulat memikirkan pembangunan ekonomi negara secara total!.
Waima demikian saya yakin kita semua akan keluar dari episod ini gilang-gemilang jika kita bersama-sama sebagai rakyat Malaysia, tidak mengira kaum dan agama, dari Kangar hingga ke Tanjung Piai, dari Pengkalan Kubor Tumpat hingga ke Kapit, dari Baram ke Kundasang, terus berusaha keras, berdisiplin dan bersedia menerima beberapa tabiat baharu atau ‘the new normal’ menjadi sebahagian daripada kebiasaan.
Oleh itu, adalah mustahak pada pandangan saya kita jangan sesekali menyempitkan takrif new normal hanya sekadar memakai pelitup muka dan amalan mencuci tangan. Normal ataupun Norma baharu haruslah mencakupi suatu ikhtiar rekonstruksi pemikiran politik dan ekonomi yang jitu jujur, telus dan turut menumpukan perhatian terhadap menyemarakkan kebingkasan rakyat, dengan izin, people’s resilience.
Berhadapan dengan segala kemungkinan termasuklah kemungkinan kemelesetan ekonomi, pemulihan ekonomi mesti mengambil kira dampaknya terhadap rakyat terbanyak yang berpendapatan rendah.
Sudah pasti kita mahu perniagaan semakin ligat, pelabur terus melabur di Selangor dan industri tetap kukuh serta stabil. Itu adalah komitmen Kerajaan Negeri Selangor. Saya berani menyatakan di sini kita adalah Kerajaan Pro Pembangunan dan Kemajuan. Kita adalah Kerajaan Pro Peniaga. Kita adalah Kerajaan Pro Rakyat, kita adalah kerajaan untuk semua.
Izinkan saya mengutip tulisan ahli ekonomi tersohor dan perintis idea kewujudan Sistem Bretton Woods, John Maynard Keynes yang berjudul The Economic Consequences of the Peace yang diterbitkan pada 12 Disember 1919. Keynes mengkritik keras hasil persidangan tersebut yang menekan Jerman selepas kekalahan negara itu pada Perang Dunia Pertama.
Tekanan tersebut pada pandangan Keynes menghancurkan maruah serta jati diri rakyat Jerman. Beliau menyebut, “the future life of Europe was not their concern; its means of livelihood was not their anxiety”. Justeru kita tidak boleh sama sekali, sementara memacu semula ekonomi negeri, mengabaikan keresahan serta kesusahan rakyat terbanyak.
Pertumbuhan ekonomi dan pembangunan bukan bermakna menyisihkan rakyat susah. Kita memusuhi kemiskinan bukannya memusuhi orang miskin!.
Saya menggesa agar kerajaan dan sektor perniagaan menggembleng usaha bersama untuk menyemarakkan semula kebingkasan rakyat Selangor.
Apabila rakyat negeri ini bersemangat untuk menggerakkan ekonomi negeri, ketika itulah juga ekonomi negara serta negara akan berada di landasan yang tepat menuju pemulihan dan kegemilangan. Apatah lagi kita merupakan penyumbang terbesar kepada KDNK negara.
Kita wajar menyedari untuk menyelamatkan perniagaan, industri dan ekonomi, penamatan kerja bukanlah satu-satunya jalan keluar.